Моја жеља
Моја жеља 

Ја желим да скинем с тебе источњачка вела
и завидљиво рубље,
и да се заријем све дубље, дубље, дубље
у мирисне чари твога тела.

Ја желим да починем у хладу твоје косе,
на твоју округлу руку,
и да гледам, како делићи на твоме струку
дрхтећи милост просе.

И у том часу ружичастих сфера,
као праскозорје лети,
ми би слушали како пуцкају кревети
и песму проседих шифоњера
којом су ти још бабу успавали
када су је удавали;

И ја ти онда не бих певао песму
са редовима ситних тачака
и са бунтовним усклицима;

Ја бих ти тада шануо једну жудњу,
једну једину жудњу златну,
и то би било доста.

Душан Васиљев

Српска уметничка поезија